**OSAP 1229 hatósági statisztika, 2024. évi adatgyűjtés**

**TÁJÉKOZTATÓ**

**a fővárosi és vármegyei kormányhivatalok valamint a járási (fővárosi kerületi) hivatalok első és másodfokú hatósági eljárásait összefoglaló adattáblákban történt változásokról**

A Közigazgatási és Területfejlesztési Minisztérium a fővárosi és vármegyei kormányhivataloktól beérkezett javaslatok alapján aktualizálta a kormányhivatali és járási hivatali adattáblákat, lehetőséget biztosítva az áthúzódó ügyekben született döntések rögzítésére is, amennyiben mégis valamely törölt hatáskörben született döntést kell rögzíteniük bármely adattáblában, szíveskedjenek az adattáblák utolsó sorában rendelkezésre álló **„egyéb igazgatás”** sort használni.

**Az adattáblák fejléce a 2024. évre vonatkozó adatszolgáltatás során a következők szerint változott.**

**KH/1. és JH/1. (elsőfokú táblák esetében):**

**Új oszlop beszúrása:**

* Az „elsőfokú döntések, végzések” oszlop kiegészítésre került a ***14.* *"ellenőrzést/eljárást megindító végzések"*** oszloppal.

**KH/2. (másodfokú tábla esetében):**

**Új oszlopok beszúrása:**

* Az „elsőfokú döntésekkel szembeni jogorvoslatok, hivatalbóli jogorvoslatok” oszlop kiegészítésre került a ***11.*** *(a másodfokon vagy felügyeleti jogkörben eljáró hatóság)* ***"megsemmisítette és új eljárásra utasította"*** oszloppal.
* *Az adattábla kiegészítésre került a felülvizsgálati eljárásra vonatkozó új oszlopokkal*:

*(a Kúria)*

***- 32. „a felülvizsgálati kérelmet visszautasította”***

***- 33. „a felülvizsgálati kérelem befogadását megtagadta”***

***- 34. „a megtámadott bírósági határozatot hatályában fenntartotta”***

***- 35. „a jogerős bírósági határozatot úgy változtatta meg, hogy a megtámadott közigazgatási cselekményt megsemmisítette, és a közigazgatási szervet új eljárás lefolytatására kötelezte”***

**Kormányhivatali hatósági hatáskörök**

**KH/1. tábla**

**Új hatásköri sorok (emiatt változik a számozás is)**

* ***22. Fogyatékossági támogatás****:* A kormányhivatal a fogyatékossági támogatási ügyekben a fogyatékos személyek jogairól és esélyegyenlőségük biztosításáról szóló   
  1998. évi XXVI. törvény, továbbá a súlyos fogyatékosság minősítésének és felülvizsgálatának, valamint a fogyatékossági támogatás folyósításának szabályairól szóló   
  141/2000. (VIII. 9.) Korm. rendeletben foglaltak szerint jár el. Ezen ellátás nem tartozik a táblázat 12. sorában szereplő családtámogatási ellátások körébe.
* ***32. Iparbiztonság****:* Az állam működését érintő egyes törvények módosításáról szóló   
  2024. évi XXIX. törvényben és az egyes hatósági hatáskörök változásáról szóló   
  257/2024. (VIII. 29.) Korm. rendeletben foglaltak alapján 2024. október 1-jétől a fővárosi és vármegyei kormányhivatalok látják el az iparbiztonsági hatósági hatáskört.
* ***48. Nagycsaládosokat megillető földgáz árkedvezménnyel kapcsolatos feladatok****:*   
  A nagycsaládosokat megillető földgáz árkedvezménnyel kapcsolatos feladatok külön sorban történő feltüntetését az indokolja, hogy azok csak kiterjesztően értelmezve tartoznak a családtámogatási feladatok körébe.
* ***65. Tűzvédelem****:* Az állam működését érintő egyes törvények módosításáról szóló   
  2024. évi XXIX. törvényben és az egyes hatósági hatáskörök változásáról szóló   
  257/2024. (VIII. 29.) Korm. rendeletben foglaltak alapján 2024. október 1-jétől a fővárosi és vármegyei kormányhivatalok látják el a tűzvédelmi hatósági hatáskört.
* ***72. Vízügyi hatósági feladatok****:* Az állam működését érintő egyes törvények módosításáról szóló 2024. évi XXIX. törvényben és az egyes hatósági hatáskörök változásáról szóló 257/2024. (VIII. 29.) Korm. rendeletben foglaltak alapján   
  2024. október 1-jétől a fővárosi és vármegyei kormányhivatalok látják el a vízügyi hatósági hatáskört.
* ***73. Vízvédelmi hatósági feladatok****:* Az állam működését érintő egyes törvények módosításáról szóló 2024. évi XXIX. törvényben és az egyes hatósági hatáskörök változásáról szóló 257/2024. (VIII. 29.) Korm. rendeletben foglaltak alapján   
  2024. október 1-jétől a fővárosi és vármegyei kormányhivatalok látják el a vízvédelmi hatósági hatáskört.

**Módosult hatásköri sorok**

* ***17. építésügy*** *(„és építésfelügyelet” rész törlése)*: Az építésügyi hatóságok kijelöléséről és működési feltételeiről szóló 237/2024. (VIII.8.) Korm. rendelet 2024. október 1-én hatályba lépett rendelkezései alapján a fővárosi és vármegyei kormányhivatalok építésfelügyeleti hatásköre megszűnt.
* ***34. Korlátozási/építésjogi kártalanítási ügyek*** *(kiegészítés):* A magyar építészetről szóló 2023. évi C. törvény (a továbbiakban: Méptv.) 90. §-a 2024. október 1. napjától építésjogi kártalanításként szabályozza a jogintézményt. Figyelemmel azonban arra, hogy a korábbi megnevezéssel szintén érintettek lehetnek más eljárások, a korábbi szóhasználat ezen ügyek tekintetében továbbra is indokolt marad.

**KH/2. tábla**

**Új hatásköri sor (emiatt változik a számozás is)**

* ***2. állami foglalkoztatási szervi feladatok - foglalkoztatás-felügyeleti ügyek****:* A fővárosi és vérmegyei kormányhivatal felügyeleti jogkört gyakorol az állami foglalkoztatási szervként eljáró járási hivatalok felett. A felügyeleti jogkör gyakorlása során előfordulhat, hogy a kormányhivatal olyan jogsértést tapasztal, amely alapján felügyeleti jogkörében döntést kell hoznia.

Jogszabályi háttér:

* A foglalkoztatás elősegítéséről és a munkanélküliek ellátásáról szóló   
  1991. évi IV. törvény, valamint az 1991. évi IV. törvény felhatalmazása alapján kiadott jogszabályok.
* A közfoglalkoztatásról és a közfoglalkoztatáshoz kapcsolódó, valamint egyéb törvények módosításáról szóló 2011. évi CVI. törvény, valamint az 2011. évi CVI. törvény felhatalmazása alapján kiadott jogszabályok.
* A foglalkoztatást elősegítő szolgáltatásokról és támogatásokról, valamint a foglalkoztatás felügyeletéről szóló 2020. évi CXXXV. törvény, valamint az   
  2020. évi CXXXV. törvény felhatalmazása alapján kiadott jogszabályok.
* A harmadik országbeli állampolgárok beutazására és tartózkodására vonatkozó általános szabályokról szóló 2023. évi XC. törvény, valamint az 2023. évi XC. törvény felhatalmazása alapján kiadott jogszabályok.
* Az állami foglalkoztatási szerv, a munkavédelmi és munkaügyi hatóság kijelöléséről, valamint e szervek hatósági és más feladatainak ellátásáról szóló   
  320/2014. (XII. 13.) Korm. rendelet.

**Módosult hatásköri sorok**

* ***7. népegészségügy*** *(egészségügyi igazgatás helyett):* A fővárosi és vármegyei kormányhivatal, valamint a járási (fővárosi kerületi) hivatal népegészségügyi feladatai ellátásáról, továbbá az egészségügyi államigazgatási szerv kijelöléséről szóló   
  385/2016. (XII. 2.) Korm. rendelet népegészségügyi hatáskört nevesít.

„2. § (1) A kormányhivatal **népegészségügyi feladatai** keretében

*a)* a népegészségügyi feladatok tekintetében ellátja a járási hivatalok szakmai tevékenységének irányítását, koordinálását, szakmai felügyeletét,

*b)* jogszabályban meghatározott ügyekben hatósági jogkört gyakorol,

c) ellátja az alapító okiratban, illetve jogszabályokban számára meghatározott feladatokat

*ca)* a közegészségügy (élelmezés-egészségügy, táplálkozás-egészségügy, környezet- és település-egészségügy, sugáregészségügy, kozmetikai termékek egészségügyi megfelelősége, kémiai biztonság, gyermek- és ifjúság-egészségügy) területén, mely feladatok ellátásához kémiai, sugáregészségügyi, bakteriológiai és aerobiológiai vizsgálólaboratóriumot üzemeltethet,

*cb)* a járványügy területén, mely feladatok ellátásához vizsgálólaboratóriumot üzemeltethet,

*cc)* az egészségfejlesztés (egészségvédelem, egészségnevelés és egészségmegőrzés, népegészségügyi szűrések szervezése és koordinálása, egészségmonitorozás, beleértve a nem fertőző betegségek epidemiológiáját, az egészséghatás-értékelést) területén,

*cd)* az **egészségügyi igazgatás** és koordináció területén,

*d)* ellátja a jogszabályban a feladatkörébe utalt, az egészségügyi szolgáltatók feletti szakfelügyelet működtetésével összefüggő feladatokat,

*e)* ellátja az egészségügyi szolgáltatók jogszabályban meghatározott, az infekciókontrollra vonatkozó kötelezettségeivel kapcsolatos hatósági feladatokat.”

* ***14. környezetvédelem 2024.06.30-ig*** *(kiegészítés): A* 2024. július 1. napjától indult komplex eljárásoknál ismét kétfokú az eljárás, a másodfokon eljáró szerv az Energiaügyi Minisztérium. (1995. évi LIII. törvény 71/A. §, 314/2005. (XII. 25.) Korm. rendelet   
  26/A. § és 624/2022. (XII. 30.) Korm. rendelet 1. § (2) bekezdés.)

**Törölt hatásköri sor (emiatt változik a számozás is)**

* ***10. hulladékgazdálkodás****:* A hulladékgazdálkodási hatóság kijelöléséről szóló   
  124/2021. (III. 12.) Korm. rendelet rendelkezései alapján másodfokú hulladékgazdálkodási hatáskört a kormányhivatal nem gyakorol, mert hulladékgazdálkodási hatóság kizárólag a területi hulladékgazdálkodási hatóság és a minisztériumi hulladékgazdálkodási hatóság.

**Járási hivatali hatáskörök**

**JH/1. tábla**

**Törölt hatásköri sorok (emiatt változik a számozás is)**

* ***10. ingatlanvállalkozás felügyelet****:*A társasházkezelő, az ingatlankezelő, az ingatlanközvetítő, valamint az ingatlanvagyon-értékelő és -közvetítő szolgáltatói tevékenység üzletszerűen történő végzésének feltételeiről és a nyilvántartásba vétel részletes szabályairól szóló 499/2017. (XII. 29.) Korm. rendelet 1. § a) pontja és   
  2. § a) pontja az üzletszerű társasházkezelői és üzletszerű ingatlankezelői tevékenység tekintetében hatóságként a szolgáltató lakóhelye vagy székhelye szerint illetékes fővárosi és vármegyei kormányhivatal járási (fővárosi kerületi) hivatalát jelöli ki, mely hatáskört az adattábla 23. sorszámú (üzletszerűen végzett tárasházkezelői és ingatlankezelői tevékenységgel kapcsolatos feladatok) hatásköri sora rögzíti, ugyanakkor a kormányrendelet az üzletszerű ingatlanközvetítői, valamint az üzletszerű ingatlanvagyon-értékelő és -közvetítői tevékenység tekintetében, ingatlanvállalkozás-felügyeleti hatóságként a szolgáltató lakóhelye vagy székhelye szerint illetékes vármegyeszékhely szerinti városi önkormányzat jegyzőjét, Pest vármegyében a vármegyei önkormányzat főjegyzőjét, Budapesten a Fővárosi Önkormányzat Főjegyzőjét jelöli ki.
* ***20. természetvédelem****:* A járási hivatalnak nincs ilyen hatásköre. A járási hivatal környezetvédelmi hatáskörrel rendelkezik, amely a 11. pontban szerepel.